Gazeta Sporturilor a relatat ieri pe larg despre imaginile scandaloase de la o gală de RXF (Real Xtreme Fighting), care a avut loc miercuri seară, în Sala Polivalentă. A fost vorba despre o luptă în ring cu lovituri de o brutalitate cruntă, între un bărbat și două femei: „Perversul” de pe Târgu Ocna, respectiv Bettyshor & Roxana Țuțu.
Roxana Țuțu, una dintre cele două femei care au intrat în meci, a devenit cunoscută după ce-a participat la emisiunea „Casa iubirii”, iar până la meciul de miercuri seară aceasta nu intrase într-un ring!
„Mă simt de parcă aș fi desfigurată! Bettyshor a fost un pic mai răuț, dar o să fie bine cu siguranță”, a fost prima reacție a acesteia pentru canalul de Youtube, WOWnews.
„Spre supărarea mea, a noastră, toată sala ținea cu el. Lucru care lasă de dorit. Am dat tot ce-am mai putut... Viața noastră o să revină la normal. Are și el copii acasă.... Mă chinui să-mi aduc aminte ce-a fost acolo. În schimb, îmi aduc aminte ce-am simțit pe fiecare lovitură”, a spus Roxana.
De partea celaltă, Bettyshor, pe numele ei real Beatrice Ungureanu, este luptătoare MMA, implicată activ în meciuri și gale ale sporturilor de contact.
„Am fost o bună încasatoare... Am fost ținuță de cască, regulile nu au fost cum se cuvine. Cele 140 de kile le-am simțit... El a avut ceva personal cu mine. Băi, Perversul a luat meciul în serios! El ne-a lovit cu sută la sută puterea lui. A fost agresiv! Agresivitatea asta... După meci, a plecat acasă! A lovit cu ură, tot ce-a făcut a făcut cu ură”, a mai spus Beatrice.
Într-o primă reacție după meciul din gala de la Polivalentă, cel cunoscut ca „Perversul” de pe Târgu Ocna a declarat scurt: „Îmi pare rău că am dat în ele, dar n-am vrut să-mi dezamăgesc copiii”.